ru ru ru hbs_cyr ru ky uk ky ru ru ky ky ky ky ru ru ru ky ky ru uk ky ky ky ky ky ky ky ky ky ru cs ru ky be ru ru ru ru ru ru ru ru bg ru ru ru ru ru ru ru ru ru ru ru
Месси бир рекордду кайталап, экинчисин жаңыртты
Милан - Барселона - 0:0 (1-оюн)
Биз өткөн жумада биринчи чейрек финалдын шаршемби күнү өткөн оюндарынын жыйынтыгын гезитибизге бере албай калганбыз. Бүгүн ал оюндар тууралуу кыска айтып, андан кийин экинчи оюнуна өтөлү. Өткөн жумада "Милан" өз үйүндө "Барселона" менен ойноп, 0:0 эсебинде тең чыккан. Жаңы кылым башталганы бул эки команда Европанын чемпиондор лигасын эң көп уткан командалар болуп эсептелет. Анда "Барселона" үч жолу, "Милан" эки жолу бул кубокту жеңишкен. Анан да бул эки команда 1993-94-жылы Афиныда өткөн легендарлуу финалда ойногон командалар экенин эске сала кетели. Анда Капелло жетектеген "Милан" Италия чемпионатында ашып кетсе эки гол киргизчү. Бирок, финалда италиялыктар Кройф жетектеп, эң кооз оюн көрсөтчү (команда мечта) "Барселонасын" 4:0 эсебинде уткан. Ал эми быйыл атактуу эки команда чейрек финалда эле ойноп калышты. Күйөрмандар бул оюнда эки команданы гана эмес, ал командалардагы супер оюнчулары Месси менен Ибрагимовичти салыштырып, алардын кимиси гол киргизет экен дешти. Бирок, ал экөө тең өткөн оюнда гол киргизген жок. Эгерде Месси гол киргизгенде, ал 13 гол менен чемпиондор лигасынын тарыхындагы эң көп гол киргизген оюнчу болмок.
Барселона - Милан - 3:1 (2-оюн)
Гол: Месси, 11 - пен, 42-пен. Иньеста, 53 - Ночерино, 33
Ошентип, аталган эки команда бул жумада кайрадан ойношту. "Барселона" менен "Интер" быйылкы чемпиондор кубогунда группалык оюнда чогуу ойноп, "Ноу-Кампта" 2:2 эсебинде тең чыгышкан. Андыктан "Миланга" кечээги оюнда ошондой эле эсеп менен тең чыкса болмок. А бирок "Барселона" ага макул эмес эле...
Оюн башталары менен эле үй ээси чабуулга чыкты. Бул оюнда жарым коргоочу Хавинин оюн талаасына чыгуусу күмөн болуп жаткан, бирок ал оюнга чыгып, ортону башкара баштады. Көп узабай Фабрегас Даниэл Алвестен каптал жактан пас алып топту дарбазаны көздөй чыгарды. Топко Месси биринчи жетип, бирок анын тепкен тобу дарбазадан кичине тескери кетти. Үч-төрт мүнөт өтпөй Месси кайрадан атаандаштарынын дарбазасына коркунуч туудурганда италиялык коргоочу аны бутка тээп калды. 11- метр. Аны Месси так аткарып, өзүнүн 13-голу менен бул турнир чемпиондор лигасы деп аталганы эң көп гол киргизген оюнчу болуп калды.
Гол киргизгенден кийин "Барселона" өздөрү каалагандай бирок, жай ойной баштады. Ошентсе да, "Милан" атаандаштарынын коргонуу чебине кире албай көпкө чейин кыйналды. Бир маалда "Миландын" эң мыкты оюнчусу, экс-"Барселончу" Ибрагимович дарбазага арты менен туруп алдыны көздөй чыгарса топ Ночериного тийип, анын жер менен тепкен тобу дарбазанын аркы бурчунан орун алды. Бул оюндун 33-мүнөтүндө болду. Эсеп теңелип оюн кайрадан күчөдү. Бул эсеп "Милан" үчүн ыңгайлуу болуп, ал эми "Барселонага" сөзсүз утуш керек болду. Он мүнөт өтпөй "Барселона" кайрадан алдыга чыкты. Судья бурчтан тебүү учурунда Неста испандык Бускетстин майкесинен кармады деп кайрадан 11 метр айып тобун берди. Аны Месси дагы так аткарып, 14 голу менен 1962/63-жылкы Чемпиондор кубогундагы "Миландын" оюнчусу Альтафининин рекордун кайталады. Ошону менен биринчи тайм бүттү.
Экинчи таймда италиялыктар ылдамыраак ойной башташты. Бирок баары бир эсепти теңей алышкан жок. Ал эми оюндун 53-мүнөтүндө топ Иньестага тийип, атактуу жарым коргоочу командасына жарым финалды камсыз кылды. Эки топ алдыда келаткан каталондуктар эми оюнду толугу менен контролго алышты. Бир учурда Месси өнөгү Тиагуну Абьятти менен бирге бир чыгарды, бирок Тиагу гол киргизе алган жок. "Милан" да эч нерсе кыла албады. "Барселона" татыктуу жеңишке жетишип, жарым финалга чыкты. Анын атаандашы кечээги "Челси" - "Бенфика" оюнунда билинмек. Тилекке каршы, биз ал оюндун жыйынтыгын гезитибизге берүүгө үлгүрбөй калдык.
Марсель - Бавария - 0:2 (1-оюн)
Бавария - Марсель - 2:0 (2-оюн)
Гол: Олич - 13, 37
Бул эки команда биринчи оюнду Францияда өткөрүп, анда "Бавария" уткан. Голдорду команданын эки лидери Гомес менен Роббен киргизген.
"Бавария" өткөн жумада эле жарым финалды камсыз кылып койгондуктан, Мюнхендеги экинчи оюн анча кызыгууну туудурган жок. Немистер өз үйүндө да 2:0 эсебинде утушту. Бул оюнда "Бавариянын" Гомес, Роббен сыяктуу негизги оюнчулары эс алалы дешсе керек. Бирок, запастагы оюнчулары деле мыкты экен. Хорват Олич былтыр катуу жаракат (травма) алып учурда көп ойнобой жүргөн. Биринчи таймдын 13-мүнөтүндө "Бавария" эсепти ачты. Француз Риберинин пасынан Хорват Олич бул оюндагы өзүнүн биринчи голун киргизди. Андан кийин да "Бавария" атаандаштарынын дарбазасына коркунуч туудуруп жатты. "Марселде" дарбазачы Манданда болбогондо эсеп чоңоюп кетмек. Бирок, Тимощук, Кроос, Мюллердин тепкен топторун дарбазачы тосуп же кагып жатты. Анан Манданданын мыкты оюнуна ишенген француздар чабуулга чыгабыз деп өздөрүнө экинчи голду киргизип алышты. Рибери өнөгү Алаба экөө топту өз талаасынан алып "Марселдин" чек арасына чейин жетишти. Ал жакта Алабанын чыгарган тобуна Олич дагы биринчи жетип өзүнүн экинчи голун киргизди. Ошону менен оюндун кызыгы таркап, экинчи таймдын эч кимге деле кереги жок болуп калды. Ошентип, "Бавария" чемпиондор лигасынын финалына жакындап келатат. Ал эми финалдык оюн алардын талаасында Мюнхендеги Альянс-Аренада өтөөрүн билесиздер.
Челси - Бенфика -
"Челси" - "Бенфика" оюну алдында
Англиялык командалар Чемпиондор лигасы менен Чемпиондор кубогунда биринчи раундда жеңишке жетишсе да ар дайым кийинки раундга чыгып келишкен.
Өткөн оюнда "Бенфика "Челсиге" караганда дарбазага көп топ тепсе да (25-12) 2011-12-жылкы Чемпиондор лигасында биринчи жолу гол киргизе албай кетти. Анан да "Бенфика" акыркы беш жылдын ичинде чемпиондор лигасында англиялык клубдарды бир да жолу ута элек.
"Челси" 2011-12- чемпиондор лигасында өз талаасында төрт жолу ойноп, бардыгында жеңишке жетишкен (топ катышы - 14-1).
Лондондук клуб быйылкы турнирдеги бардык тогуз оюнда биринчи болуп эсепти ачкан. Ал эми акыркы он оюнда такай гол киргизип келет.
Дидье Дрогба лиганын акыркы беш оюнунда 5 гол киргизген.
"Бенфика" биринчи таймда эң көп гол киргизген команда (66,7 % жалпы 12 голдон 8 гол).
Португалиялык клуб башка талаада 6 оюн өткөрүп, 1 эле жолу жеңилген.
"Челси" мурдагы тренер Андре Виллаш-Боаштын ордуна келген Роберто Ди Маттеонун жетекчилигинде сегиз оюнда бир эле жолу утулган.